Bogen kaldes den farligste i verden, og er ikke blevet udgivet i Tyskland siden Anden Verdenskrig. Men i næste måned udgiver fem forskere Adolf Hitlers ”Mein Kampf”- på dansk "Min Kamp". Det skriver The New York Times.

Forskerne er fra Institut for Samtidshistorie i den tyske by München, og de udgiver "Mein Kampf" i et specielt layout. Alle bogens venstre sider er dedikeret til forskernes egne kommentarer, der sætter bogen i en historisk kontekst. Imens består den øverst del af højre side af Hitlers originale tekst og den nederste del af forskellige variationer af ”Mein Kampf” fra udgaver fra dengang Hitler levede. Bogen vil bestå af to bind og udkommer mellem 8. og 11. januar 2016.

Udgivelsen har især fået kritik fra jødiske grupper, der mener, at ”Mein Kamp” stadig er farlig og aldrig bør blive trykt igen. Men ifølge historiker Sven-Felix Kellerhoff er det en myte, at bogen er farlig, og at udgivelsens 3500 kommentarer er med til at afmystificere det.

- Problemet med ”Mein Kampf” er, at alle kender titlen, men ingen af dem kender selve bogen, siger Sven-Felix Kellerhoff ifølge The New York Times.

Afvist udgivelse i 70 år

Hitler udgav første gang ”Mein Kampf” otte år før, han kom til magten i Tyskland. Første bind udsendte han i 1925 og andet bind året efter.

Hitler startede med at skrive "Mein Kampf" i 1924, da han sad fængslet i Landsberg for et mislykket kup. Det blev til 700 sider, hvor han beskriver sit liv og sine politiske idéer og mål. ”Mein Kampf” blev en bestseller med mere end 12 millioner kopier i omløb og biblen for Det Tredje Rige.

Efter Anden Verdenskrig sluttede i 1945 fik den tyske delstat Bayern ophavsretten til bogen. I 70 år har delstaten brugt retten til at afvise at genoptrykke den af respekt for nazisternes ofre og for at forhindre nynazisters had i at eskalere. Men ifølge tysk lov udløber en ophavsret efter 70 år. Det sker for "Mein Kamp" den 31. december i år.

Justitsministre lover grænset adgang

Den tidligere diktator vækker fortsat stærke følelser i Tyskland syv årtier efter krigens afslutning. Blandt andre chef for det jødiske samund i Bayern, 83-årige Charlotte Knobloch, som var vidne til jødeforfølgelsen. Ifølge hende er ”Mein Kampf” en guide til Holocaust, som aldrig bør blive trykt igen.

Men leder for Institut for Samtidshistorie i München, Andreas Wirsching, mener, at deres bog er en kritisk udgave og påpeger, at ”Mein Kampf” er bredt tilgængelig i ukritiske eksemplarer hos tyske antikvarboghandlere.

- Vores version kommer for at udfordre de andre udgaver, siger Andreas Wirsching til Financial Times.

Tyske justitsministre har sagt, at de forsikrer begrænset offentlig adgang til teksten i frygt for, at den vil sætte gang i nynazisternes følelser.